કસરત અને રમતગમતનો સંપૂર્ણ અભાવ છતાં, મુંબઈના ચાલુ નિવાસ છતાં, મારી તબિયત બગડવી જોઈએ એટલી ન બગડી, ત્યારે મને થયું, ‘આમ કેમ ? હજી મારી તબિયત મુંબઈમાં રહેવા છતાં, બગડવી જોઈએ એટલી બગડતી કેમ નથી ? આનું શું કારણ હશે ?’ લાંબો વિચાર કર્યા પછી એનું કારણ મને સમજાયું. મુંબઈમાં રહેનારાઓ ભલે ક્રિકેટ, ટેનિસ, ગિલ્લીદંડા, આટાપાટા ઈત્યાદિ વિલાયતી કે દેશી રમતો ન રમે, પણ એમના જીવનમાં જ રમતગમતનું તત્વ ઓતપ્રોત થઈ ગયેલું હોય છે.